Лудвиг Витгенштајн

**Лудвиг Јозеф Јохан Витгенштајн** (; 26 април 1889 – 29 април 1951) е австриско-британски филозоф, познат по својот интелектуален придонес во: логиката, филозофија на математиката, филозофија на духот и филозофија на јазикот.

## Животопис
Роден во едно од најбогатите европски семејства во Виена, во 1913 година, Витгенштајн наследува огромно богатство од татко му. Значителен дел од богатството го распределува на посиромашни уметници. Страдајќи од длабока депресија по завршувањето на Првата светска војна, го разделува остатокот од своето богатство на своите браќа и сестри. Тројца негови браќа извршуваат самоубиство, а на тоа повремено помислувал и самиот Витгенштајн. Го напушта школувањето неколкупати за да отслужи воен рок, борејќи се на фронтовите за време на Првата светска војна, каде бил повеќекратно награден за својата храброст; предава во неколку училишта во некои помали австриски села, од каде потекнува гласината дека ги тепал децата доколку правеле математички грешки; и работел како болничар за време на Втората светска војна во Лондон каде наводно ги советувал пациентите да не ги пијат лекарствата кои им биле препишани, а истовремено затајувал дека е светски познат филозоф. Тој ја опишува филозофијата како „единственото нешто што ми дава вистинско задоволство.“

Од 1929 до 1947 година предава на Универзитетот во Кембриџ, каде од 1937 година бил професор на катедрата по филозофија.

## Творештво
За време на животот, Витгенштајн објавил само една мала книга од 75 страници, со наслов „Логичко-филозофски трактат“ (1921),  една статија, една книжевна критика и детски речник. Неговите поголеми ракописи се уредени и објавени посмртно. „Филозофски истражувања“ е објавена како книга во 1953 година и веднаш била препознаена за една од најважните филозофски дела во XX век. Неговиот учител Бертранд Расел го опишува Витгенштајн како „најсоврешениот пример за гениј, во традиционална смисла на зборот, кој досега сум го запознал; страствен, длабок, жив и доминантен.“

Неговата филозофија честопати се дели на ран период, кој се одликува со *Трактатот* и доцен период, артикулиран во *Филозофските истражувања*. Раниот Витгенштајн се занимава со логичката врска помеѓу јазичните искази и светот, уверен дека ако ја пронајде и обработи врската помеѓу тие две нешта, би ги решил сите филозофски проблеми. Доцниот Витгенштајн поништува голем дел од кажаното во *Трактат*от, тврдејќи дека всушност значењето на зборовите произлегува од нивната употреба во конкретно дадена јазична игра.

Влијанието на Витгенштајн е присутно во речиси секое поле на хуманистичките и општествените науки, иако постојат разновидни толкувања на неговата мисла. Со зборовите на неговиот пријател и колега Георг Хенрик вон Рајт: Тој мислеше дека... неговите идеи се неразбрани и извитоперени дури и од оние негови само-прогласени следбеници. Се сомневаше дека ќе биде подобро сфатен во иднина. Еднаш рече дека се чувствува како да пишува за луѓе кои ќе мислат на различен начин и ќе дишат различен животен воздух од денешните луѓе.

## Наводи

## Надворешни врски

* 
* 
* 
* 
* Би-Би-Си Радио 4 емисија за Витгенштајн (слушнете ја он-лајн)

Категорија:Лудвиг Витгенштајн
Категорија:Австриски филозофи
Категорија:Британски филозофи
Категорија:Филозофи на јазикот
Категорија:Филозофи на духот
Категорија:Логичари
Категорија:Луѓе од Виена
Категорија:Апсолвенти на Техничкиот универзитет во Берлин
Категорија:Австриски Евреи
Категорија:Британски Евреи
Категорија:Апсолвенти на Кембричкиот универзитет
Категорија:Родени во 1889 година
Категорија:Починати во 1951 година